مؤلود چاووش اوغلو تورکیه‌نین افریقا اؤلکه‌لری ایله موناسیبتی طرفداش‌لیق سیاستینه چئوریلدیگینی سویله‌دی.
تورکیه‌نین خاریجی ایشلر ناظیری مؤلود چاووش اوغلو رسمی سفرله آنکارایا گلن گابن-ون خاریجی ایشلر ناظیری پاکومه موبلت بومبایا ایله کئچیردیگی بیرگه مطبوعات کونفرانسیندا گابن-ون افریقادا تورکیه‌نین ان اهمیت‌لی طرفداشلاریندان‌ بیری اولدوغونو قئید ائده‌رک:" افریقا ایله اولان علاقه‌لریمیز هر کئچن گون داها دا گوج‌لنیر، سرمایه‌لریمیز، اینسانی و قالخینما یاردیمی‌نین میقداری هر گون آرتیر" دئدی.
چاووش اوغلو تورک هاوا یول‌لاری‌نین افریقا قاره سی‌نین 51 شهرینه اوچوش حیاتا کئچیردیگینی، اینسانی و قالخینما یاردیملارینین یئرینه چاتماسی اوچون تورک امکداش‌لیق و کووردیناسیون آژانسی‌نین (تیکا) بو قاره ده 16 اوفیس قوردوغونو سؤیله‌دی.
خاریجی ایشلر ناظیری تورکیه‌نین گابن ایله خصوصی دایانیشماسی اولدوغونو دا وورغولادی و:"15 ژوئیه چئوریلیش جهدین‌دن سونرا فتو-یا ( فتح الله چی ترور تشکیلاتی) قارشی آددیم آتان ایلک اؤلکه‌لردن بیری اولدو. فتو-نون مکتب‌لرینی معاریف وقفینه تحویل وئردی. ایندی معاریف وقفی مکتب‌لری چوخ گؤزل شکیلده ایشله‌دیر" دئیه دانیشدی.
گابن خاریجی ایشلر ناظیری دا 15 ژوئیه اوغورسوز چئوریلیش جهدینه توخوندو و گابن-ون بو حادثه‌نی ان سرت شکیلده قینادیغینی، ترور هوجوم‌لاری‌نین قبولئدیلمز اولدوغونو سؤیله‌دی.
گابن-ون خاریجی ایشلر ناظیری ایکی اؤلکه آراسیندا مکمل سویه‌ده داوام ائدن سیاسی علاقه‌لردن دانیشدی، اقتصادی علاقه‌لرین اینکیشافی اوچون داها چوخ تورکیه شیرکتی‌نین گابن-ا سرمایه قویماسینی آرزولادیق‌لارینی ایفاده ائتدی.
